**PREDKLADACIA SPRÁVA**

Návrh nariadenia vlády Slovenskej republiky, ktorým sa ustanovuje výška finančného príspevku na poskytovanie sociálnej služby v zariadeniach podmienených odkázanosťou na rok 2019 sa predkladá podľa § 78a ods. 10 a 11 zákona č. 448/2008 Z. z. o sociálnych službách a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov v znení zákona č. 331/2017 Z. z. (ďalej len „zákon“).

Navrhovaná výška finančného príspevku na poskytovanie sociálnej služby v zariadeniach podmienených odkázanosťou na rok 2019 vychádza z účelu tohto finančného príspevku s prihliadnutím na vývoj minimálnej mzdy za predchádzajúce dva kalendárne roky (2017 a 2018) a  vychádza z výšky minimálnej mzdy na rok 2018 a s prihliadnutím na vyváženú úroveň spolufinancovania jednotlivých foriem sociálnej služby (pobytovej formy sociálnej služby a ambulantnej formy sociálnej služby).

Zákon ustanovil s účinnosťou od 1. januára 2018 výšku finančného príspevku na poskytovanie sociálnej služby v zariadeniach podmienených odkázanosťou v prílohe č. 6 k tomuto zákonu podľa formy sociálnej služby a podľa stupňa odkázanosti fyzickej osoby na pomoc inej fyzickej osoby, a to na účely poskytovania finančného príspevku na poskytovanie sociálnej služby v zariadeniach podmienených odkázanosťou podľa § 71 ods. 6 a § 78a zákona podľa formy sociálnej služby, štruktúry prijímateľov sociálnej služby podľa stupňa odkázanosti fyzickej osoby na pomoc inej fyzickej osoby a počtu miest v zariadení zapísaného v registri.

Účelové určenie finančného príspevku na poskytovanie sociálnej služby v zariadeniach podmienených odkázanosťou na spolufinancovanie miezd a platov zamestnancov poskytovateľa sociálnej služby  a súvisiacich odvodov z tohto príjmu platených zamestnávateľom je opodstatnené legitímnym verejným záujmom na posilnení pokrytia najnákladovejšej zložky sociálnych služieb, ktorou je osobná starostlivosť so súvisiacou požiadavkou stabilizácie zamestnancov v sociálnych službách a zvýšenia úrovne ich odmeňovania, ktorá je jednou z najnižších. Účelom poskytnutia finančného príspevku na poskytovanie sociálnej služby v zariadeniach podmienených odkázanosťou zo štátneho rozpočtu prostredníctvom rozpočtovej kapitoly MPSVR SR je spolufinancovanie ekonomicky oprávnených nákladov poskytovateľa sociálnej služby na mzdy a platy zamestnancov poskytovateľa sociálnej služby najviac vo výške, ktorá zodpovedá výške platu podľa osobitného predpisu a poistné na verejné zdravotné poistenie, poistné na sociálne poistenie a povinné príspevky na starobné dôchodkové sporenie platené zamestnávateľom z tohto príjmu v konkrétnom zariadení sociálnych služieb. Finančný príspevok na poskytovanie sociálnej služby v zariadeniach podmienených odkázanosťou je teda účelovo určený na pokrytie časti nákladov na mzdy a odvody zamestnancov poskytovateľa sociálnej služby v konkrétnom zariadení.

V zariadeniach podmienených odkázanosťou suma finančného príspevku v prílohe č. 6 k zákonu  vychádzala z hľadiska použitého spôsobu jej určenia z násobku sumy mesačnej minimálnej mzdy na  rok 2017 ( 435 eur) pre určenie výšky finančného príspevku pri poskytovaní pobytovej služby/mesiac/miesto, a to konkrétne 0,2 násobku sumy minimálnej mzdy na rok 2017 pri II. stupni odkázanosti, 0,45 násobku sumy minimálnej mzdy na rok 2017 pri III. stupni odkázanosti, 0,6 násobku sumy minimálnej mzdy na rok 2017 pri IV. stupni odkázanosti, 0,85 násobku sumy minimálnej mzdy na rok 2017 pri V. stupni odkázanosti a 1,05 násobku sumy minimálnej mzdy na rok 2017 pri VI. stupni odkázanosti. Takto diferencovane určené násobky zo sumy minimálnej mzdy pre jednotlivé stupne odkázanosti fyzickej osoby na pomoc inej fyzickej osoby ( tieto násobky sa od II. stupňa až po VI. stupeň zvyšujú), vychádzajú v zásade z diferencovaného priemerného časového rozsahu odkázanosti pri sebaobslužných úkonoch , resp. potreby dohľadu pri týchto sebaobslužných úkonoch pri jednotlivých stupňov odkázanosti fyzickej osoby na pomoc inej fyzickej osoby (tento priemerný časový rozsah odkázanosti sa od II. stupňa až po VI. stupeň zvyšuje- príloha č. 3 k zákonu o sociálnych službách).

Pri určení výšky finančného príspevku pri poskytovaní ambulantnej služby/mesiac/miesto obsadené prijímateľom v rozsahu 8 hodín denne predstavovala výška finančného príspevku v prílohe č. 6 k zákonu 50 % z výšky finančného príspevku pri poskytovaní pobytovej služby/mesiac/miesto.

Navrhovaná výška finančného príspevku na poskytovanie sociálnej služby v zariadeniach podmienených odkázanosťou na rok 2019 s prihliadnutím na vývoj minimálnej mzdy (na roky 2017, 2018) vychádza z výšky minimálnej mzdy na rok 2018 tak, aby sa v zásade z hľadiska spôsobu jej určenia zachovala reálna úroveň doterajšieho spolufinancovania sociálnych služieb v zariadeniach podmienených odkázanosťou zo štátneho rozpočtu. Zároveň vzhľadom na poznatky aplikačnej praxe z hľadiska potreby vyváženej úrovne spolufinancovania pobytovej formy sociálnej služby a ambulantnej sociálnej služby v zariadeniach podmienených odkázanosťou zo štátneho rozpočtu zvyšuje sa výška finančného príspevku pri poskytovaní ambulantnej sociálnej služby aj tým, že sa zvyšuje percentuálny podiel z výšky finančného príspevku pri poskytovaní pobytovej služby/mesiac/miesto na 2/3- t.j. cca na 66,67%.

Podľa § 78a ods. 10 a 11 zákona výšku finančného príspevku na poskytovanie uvedenej sociálnej služby ustanoví vláda Slovenskej republiky na príslušný kalendárny rok nariadením vlády Slovenskej republiky vždy na obdobie od 1. januára do 31. decembra. Účinnosť nariadenia sa navrhuje od 1. januára 2019.

Návrh nariadenia vlády Slovenskej republiky, ktorým sa ustanovuje výška finančného príspevku na poskytovanie sociálnej služby v zariadeniach podmienených odkázanosťou na rok 2019 v súlade s doložkou vybraných vplyvov bude mať negatívny vplyv na štátny rozpočet, konkrétne na rozpočtovú kapitolu MPSVR SR, v celkovej výške 27 041 638 (rok 2019). Ide o zvýšenie rozpočtových výdavkov kapitoly MPSVR SR určených na vyplácanie finančných príspevkov na poskytovanie sociálnej služby v zariadeniach podmienených odkázanosťou podľa § 71 ods. 6 a § 78a zákona.

Predkladaný návrh nariadenia vlády Slovenskej republiky nebude mať vplyv na životné prostredie, vplyv na informatizáciu, podnikateľské prostredie ani vplyv na služby verejnej správy pre občana. Analýza sociálnych vplyvov je obsiahnutá v priloženej doložke.

Predkladaný návrh nariadenia vlády Slovenskej republiky je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná.

Predkladaný návrh nariadenia vlády sa predkladá mimo Plánu legislatívnych úloh vlády SR na rok 2018 z dôvodu jeho naliehavosti, z hľadiska udržateľnosti poskytovania  sociálnych služieb v zariadeniach podmienených odkázanosťou a ich dostupnosti pre fyzické osoby, odkázané na pomoc inej fyzickej osoby pri sebaobsluhe, posilnením ich spolufinancovania zo štátneho rozpočtu. Pripomienkové konanie sa uskutočňuje v skrátenej forme z dôvodu, s poukazom na § 78a ods. 11 zákona o sociálnych službách ustanovenej povinnosti,  uverejniť nariadenie vlády, ktorým sa ustanovuje výška finančného príspevku na poskytovanie sociálnej služby v zariadeniach podmienených odkázanosťou na rok 2019, najneskôr do 30. júna 2018 v Zbierke zákonov Slovenskej republiky.